**Atinge-mă cu stetoscopul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș vrea să te colind, dar nu-i zăpadă,

Afară plouă parcă-i primăvară,

Doar renii pasc anemic prin ogradă

În atmosfera tristă și bizară.

Eu mi-aș dori să-mi construiesc o barcă

Și-apoi să vină de Crăciun potopul

Că nimeni n-ar putea să mă-ntoarcă

Din drum... Tu să mi-atingi cu stetoscopul

Hotarul dintre atriu și ventricul

S-auzi cum urlă vântul prin artere

De dorul tău. Uleiul de fenicul

E inutil, tratează-mă cu miere.

- Şi totuşi pe la meteo se-anunţă

Ninsori venind şi timp de hibernare,

Iubite, iarna noastră nu renunţă,

O să ne-ngroape sub zăpezi polare.

Să nu fii trist, se-apropie Crăciunul,

Iar noi la gura sobei vom aşterne

O blană de bizon, vom fi doar unul

Uniţi de foc şi pasiuni eterne.

Îmi voi lăsa urechea să discearnă

Ce tratament te vindecă, iar mierea

Va îndulci acest infern de iarnă,

Prin trupul tău va colinda plăcerea.

Ioan Grigoraș Liliana Trif